En større politiaktion torsdag førte til anholdelserne af i alt 15 mænd fra lokalområdet i alderen 21 til 52 år. Fredag formiddag blev fire af mændene fremstillet i grundlovsforhør ved Retten i Hjørring, tiltalt for 13 forhold. Her nægtede de tre sig skyldige, mens den fjerde erklærede sig skyldig i ni af 13 forhold. Han sagde desuden, at han var alene om at udføre indbruddene, og at der altså ikke var medgerningsmænd. En påstand, anklagemyndigheden går efter at modbevise. - I og med at vi har fire sigtede i grundlovsforhør, mener vi også, at der er andre, der har gjort det, siger anklager Mette Bendix. De fire mænd er etnisk danske. Indbruddene er blevet begået i august, september og oktober i år i blandt andet Brønderslev, Birkelse, Østervrå, Havndal, Vittrup, Sulsted og Gærum. Det er særligt PH-lamper, iPhoes, B&O-produkter og stole, der har været udbyttet, men der er også stjålet en trailer, en havetraktor og en minilæsser. Grundlovsforhøret blev afholdt for lukkede døre af hensyn til efterforskningen. Politiet kan ikke afvise, at der vil blive anholdt flere i sagen. Ti andre mænd er også sigtede i sagen, men de blev løsladt efter endt afhøring torsdag.

Referat:
Fire mænd er fredag blevet fremstillet i grundlovsforhør for en række indbrud i Vendsyssel. Tre nægter sig skyldige.